Jee yo̱o̱ꞌ íñúꞌ, jee nchu̱ichí Ndiosíꞌ najiáꞌáꞌ ííꞌ re̱ꞌ Gabriel ña̱ꞌa̱nꞌ‑a nu̱u̱nꞌ ɨɨn ñuunꞌ tɨ́ɨn Galilea ya̱ naní Nazaret.
Ña̱ne̱ꞌyá‑a ɨɨn ñaꞌan súchí núún jee káá náꞌviꞌ jie̱ꞌe̱ꞌ ña ya̱ tana̱ꞌá ña jín ɨɨn te̱e naní José ya̱ kúvi re̱ꞌ se̱ꞌya ichiyúkúnꞌ va̱ji nu̱u̱nꞌ David. Jee ñaꞌan súchí núún vá naní ña María.
Jee nki̱vɨ najiáꞌáꞌ ííꞌ vá nu̱u̱nꞌ nééꞌ ña, jee nkachiꞌ‑i nu̱u̱nꞌ ña: ―¡Tóniiꞌ! ¡Na̱ ka̱ꞌ íyó mániꞌ víꞌí iniꞌ Ndiosíꞌ néꞌyá re̱ꞌ nóꞌo! Chi íyó I̱toꞌoꞌ‑ó Ndiosíꞌ jín nú. [¡Noꞌó ya̱ na̱ ka̱ꞌ netuꞌ ka̱ꞌ kúvi nú sáꞌá Ndiosíꞌ!]
Soo nku̱naan nku̱suꞌva ña jee nñu̱ꞌun iniꞌ ña na̱ jie̱ꞌe̱ꞌ kúvi ya̱ nkaꞌanꞌ najiáꞌáꞌ ííꞌ vá jín ña sukuán.
Saájee nkachiꞌ najiáꞌáꞌ ííꞌ vá nu̱u̱nꞌ ña: ―María, koto yúꞌví nú, chi nni̱ꞌi̱nꞌ nú ya̱ váꞌa íyó mániꞌ iniꞌ Ndiosíꞌ néꞌyá re̱ꞌ noꞌó.
Jee kuniꞌ nú chi nanise̱ꞌya nú, jee koo ɨɨn se̱ꞌya yɨ́ɨ́ nú, jee sikúnání nú maa Jesús.
Jee kuñáꞌnú re̱ꞌ, jee kuna̱ní re̱ꞌ Se̱ꞌya Ndiosíꞌ máá ñáꞌnú ka̱ꞌ nu̱u̱nꞌ nɨꞌɨ. Jee saꞌá I̱toꞌoꞌ‑ó Ndiosíꞌ ya̱ tatúníꞌ re̱ꞌ, kuéntáꞌ kua̱ꞌ nta̱túníꞌ David ya̱ kúvi tátáꞌ jííꞌ ichiyúkúnꞌ re̱ꞌ.
Jee tatúníꞌ‑i nɨ́ɨ́nkání nu̱u̱nꞌ rá ñɨvɨ ñuunꞌ Israel, jee ni nsáꞌ koo nu̱u̱nꞌ jínu tiñu tátúníꞌ‑i ―nkachiꞌ najiáꞌáꞌ ííꞌ vá.
Saájee nkachiꞌ María nu̱u̱nꞌ najiáꞌáꞌ ííꞌ vá: ―¿Na̱ja vá kúvi jee kuvi rá tiñu nkachiꞌ nú yaꞌá? Chi ni ntiáꞌan nune̱ꞌén ni̱ꞌ jín ni ɨɨn te̱e.
Jee nna̱xiníkó najiáꞌáꞌ ííꞌ vá nu̱u̱nꞌ ña: ―Ta̱chi̱ꞌ Ííꞌ kiji‑i nu̱u̱nꞌ noꞌó, jee kiji fuersáꞌ níꞌin níso maá Ndiosíꞌ máá ñáꞌnú ka̱ꞌ nu̱u̱nꞌ nɨꞌɨ jee kenta‑a kikasɨꞌ kátɨ́‑ɨ noꞌó jee saꞌá‑a tiñu a̱nasɨ́ jín noꞌó. Jee saáva te̱e lúlí i̱i̱ꞌ ya̱ kaku vá kuna̱ní‑i Se̱ꞌya Ndiosíꞌ.
Jee teso̱ꞌo nú, suni táꞌánꞌ nú Elisabet, suni koo ɨɨn se̱ꞌya yɨ́ɨ́ ña asúnika̱ꞌ ya̱ nku̱ñáꞌnú ña. Jee ya̱ i̱ñu̱ꞌ yo̱o̱ꞌ ya̱ íyó ya̱ nna̱nise̱ꞌya ña, ya̱ káchíꞌ ráa ya̱ kúvi ña ñaꞌan númáꞌ.
Chi nu̱u̱nꞌ Ndiosíꞌ ni ɨɨn ntu̱né íyó ya̱ ntu kúvi saꞌá re̱ꞌ maa ―nkachiꞌ najiáꞌáꞌ ííꞌ vá.
Saájee nkachiꞌ María: ―Yaꞌá íyó ni̱ꞌ kuéntáꞌ ɨɨn musúꞌ nu̱u̱nꞌ I̱toꞌoꞌ ni̱ꞌ, jee kuvi jín nuꞌuꞌ sánikua̱ꞌ nkachiꞌ nú ―nkachiꞌ ña. Saájee nkuiyo najiáꞌáꞌ ííꞌ vá nu̱u̱nꞌ ña kua̱ꞌa̱nꞌ‑a.